Der er nu blot seks dage til valgstederne åbner og danskerne skal sætte de krydser ved de politikere, der skal udgøre de 179 mennesker i Folketinget for de næste fire år. Der er meget på spil og TV2 Nord vil derfor, sammen med Det Nordjyske Mediehus og DR Nordjylland gøre vores til, at de nordjyske vælgere er oplyste, inden de går i stemmeboksen. Det gør vi blandt andet ved at afholde de såkaldte valgtræf. Indtil videre har vi afholdt valgtræf i Aars og Vrå - og i aften er turen så kommet til Aalborg, hvor Aalborg Universitets Create-bygning på havnefronten lægger hus til den store debat. De 14 opstillingsberettigede partier har alle været repræsenteret til debatterne i både Aars og Vrå - og det bliver de også i Aalborg. Her kan man blandt andet stille spørgsmål til den nuværende kulturminister Ane Halsboe-Jørgensen (S) samt til de to forhenværende ministre Jakob Axel Nielsen (K) og Christian Friis Bach (RV), der var henholdsvis transport- og sundhedsminister under Lars Løkke Rasmussen fra 2007 til 2010 og minister for udviklingsbistand og udviklingsminister fra fra 2011 til 2013 under Helle Thorning Schmidts regering. De øvrige kandidater kan du se herunder: Det er helt og aldeles gratis at deltage i Valgtræf - man skal bare troppe op, når klokken nærmer sig 19. Og hvis man ikke kan være med på Aalborg Universitet i aften, giver TV2 Nord - i samarbejde med TV 2 - endnu en mulighed for at komme til debat. Ved et storstilet event i Nordkraft i Aalborg som afholdes i morgen, den 27. oktober, kan man nemlig opleve produktionen af flere af TV 2 News' populære programmer. Aalborg lægger nemlig by til når både News og Co., Tirsdagsanalysen (denne gang på en torsdag) samt Højlunds Forsamlingshus sendes direkte torsdag aften. Mød nordjysk Instagram-kendis TV2 Nord er naturligvis til stede i Nordkraft hele dagen og rapporterer live i både nyhedsudsendelser samt fra debatter. Og så er det nordjyske Instagram-fænomen Emil Kondrup også at finde. Emil Kondrup står i spidsen for TV2 Nords kampagne "Emil pumper procenterne", der skal få flere af de såkaldte andengangsvælgere til stemmeurnerne - for de er svære at få til at stemme. Du kan se, hvordan det går ham i første afsnit herunder. De øvrige afsnit finder du ved at klikke her.

Referat:
TV2 Nord, Nordjyske og P4 Nordjylland inviterer til valgtræf i aften i Aalborg, hvor politikere fra alle partier stiller op til debat.